Kuulemismenettelystä vastaavan neuvonantajan loppukertomus asiassa COMP/36.700 - Teollisuus- ja lääkkeelliset kaasut (laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 artiklan mukaisesti - EYVL L 162, 19.6.2001, s. 21) (ETA:n kannalta merkityksellinen teksti)



Virallinen lehti nro C 078 , 01/04/2003 s. 0004 - 0004



Kuulemismenettelystä vastaavan neuvonantajan loppukertomus asiassa COMP/36.700 - Teollisuus- ja lääkkeelliset kaasut (laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 artiklan mukaisesti - EYVL L 162, 19.6.2001, s. 21) (2003/C 78/04) (ETA:n kannalta merkityksellinen teksti) Päätösluonnos koskee teollisuuskaasujen markkinoilla Alankomaissa tehtyä hintasopimusta. Luonnos on antanut aihetta seuraaviin huomautuksiin osapuolten oikeudesta tulla kuulluksi: 1. NV Hoek Loos pyysi, että joitain sen tuotteiden hintoja koskevia asiakirjoja käsiteltäisiin luottamuksellisina. Koska asiakirjat liittyivät hintojen vahvistamiseen ja ne olivat hyödyllisiä määriteltäessä rikkomisen luonnetta, kuulemismenettelystä vastaava neuvonantaja ei hyväksynyt tätä pyyntöä, vaan päätti noudattaa asiassa tiedonannon 97/C 23/03 määräyksiä. Näin ollen komissio päätti 15. kesäkuuta 2001 hylätä Hoek Loosin esittämät väitteet, eikä Hoek Loos valittanut tästä päätöksestä. 2. Väitetiedoksianto lähetettiin yrityksille 9. heinäkuuta 2001. Tiedostojen käyttämisessä oli jonkin verran vaikeuksia, sillä tiedot oli talletettu CD-ROM-levyille. Nämä vaikeudet ratkaistiin vaiheittain elo-lokakuun 2001 aikana lähettämällä uudet CD-ROM-levyt ja laatimalla asiakirjoista ei-luottamukselliset toisinnot, joita yritykset tarvitsivat käyttääkseen oikeuttaan tulla kuulluksi. Näiden seikkojen vuoksi väitetiedoksiantoon annettavien vastausten määräaikaa pidennettiin 15. marraskuuta 2001 saakka. 3. Kuuleminen järjestettiin 10. tammikuuta 2002 sitä pyytäneille seitsemälle osapuolelle. Tämän johdosta yritykset saivat mahdollisuuden laatia kirjalliset vastauksensa, erityisesti ne, jotka liittyivät vanhentumisaikaa koskevaan kysymykseen. Kuulemisen jälkeen päätettiin, että sakkojen laskemisessa ei otettaisi huomioon vuosina 1989-1991 tehtyjä rikkomisia, vaan huomioon otettaisiin ainoastaan jakso, jonka koko ajalta komissiolla oli todisteita, toisin sanoen syyskuun 1993 ja joulukuun 1997 välinen aika. Menettelyn aikana nousi esille kysymys rikkomista koskevasta vastuusta kahdessa tapauksessa: 1. AGA Gas BV, yritys, jolle väitetiedoksianto osoitettiin, myytiin tutkimuksen aikana. Sen emoyhtiö AGA AB tarjoutui ottamaan vastuun entisen tytäryhtiönsä puolesta. Tämän vuoksi lopullinen päätös on osoitettu AGA AB:lle. AGA AB on nimenomaisesti ilmoittanut, että väitetiedoksiantoa ei tarvitse osoittaa sille. 2. Emoyhtiöllä Air Products and Chemicals Inc.:llä (Yhdysvallat) on Alankomaissa tytäryhtiö Air Products Nederland BV, joka osallistui hintasopimukseen, ja Yhdistyneessä kuningaskunnassa tytäryhtiö Air Products Europe, joka vastaa eurooppalaisten tytäryhtiöiden oikeudellisten toimintojen koordinoinnista. Air Products Europe vastaanotti väitetiedoksiannon, vastasi siihen ja edusti Air Products Nederland BV:tä kuulemisessa. Air Products Nederland BV on nimenomaisesti ilmoittanut, että väitetiedoksiantoa ei tarvitse osoittaa sille. Lopullinen päätös on osoitettu Air Products Nederland BV:lle. Komissiolle esitetty päätösluonnos sisältää ainoastaan väitetiedoksiannossa osapuolille esitettyjä väitteitä. Tehty Brysselissä 23 päivänä heinäkuuta 2002. Serge Durande